תושבי רחובות הצליחו לגייס את הסכום הנדרש לסיקור לתקופת הבחירות ומצטרפים לפרדס חנה כרכור. מתחילים לעבוד כבר עכשיו על שלב ב של המיזם: כתבים מקומיים לכל השנה במימון התושבים. איך משפיעים על בחירת הערים? כל הפרטים
שבוע לפני תום הזמן שהוקצב, רחובות עמדה ביעד הגיוס והצטרפה אל פרדס חנה-כרכור בפיילוט הסיקור המקומי של איחוד העיתונות העצמאית בשיתוף "הצינור". לאחר שגויס הסכום על ידי תמיכת התושבים, אנחנו מתחייבים לסיקור מעמיק שכולו עבורם. בלי פרסומות, בלי בעלי הון, בלי אינטרסים זרים. הסיקור ייעשה בליווי צמוד של גוף התקשורת העצמאי "שקוף" ושותפיו מה"מקום הכי חם בגיהנום" ו"העין השביעית". רחובות נבחרה לאחר שפרדס חנה-כרכור השלימה את הגיוס בזמן שיא של חמישה ימים מעליית הקמפיין לאוויר. לאור הביקוש החלטנו להרחיב את הפיילוט ולפתוח לעיר נוספת. חיפה היתה מתחרה צמודה, אך לבסוף רחובות גייסה את הסכום. בסך הכל תמכו בפרויקט יותר מ-1,000 תושבים ותושבות שונים. כעת, אחרי שנבחרו שתי הערים לפיילוט, אנחנו מתחילים בתחקיר רציני, ולצדו בבניית השלב הבא: כתבים מקומיים במשרה מלאה כל השנה, גם אחרי הבחירות. הערים שיאספו בחודשים הקרובים הכי הרבה תושבים ותושבות, שיצהירו כי ישתתפו, בסכום חודשי לבחירתם, במימון שכר עיתונא/ית צמוד/ה, יקבלו עדיפות עם התקדמות המיזם.  משאירים פרטים כאן למה זה חשוב? לצערנו, כיום העיתונות המקומית בישראל גוססת. המקומונים שהיו העין הפקוחה על המנהל התקין בעיריות וברשויות, נעלמו כמעט לחלוטין ובעלי הקשרים והאינטרסים מתנהלים בחופשיות במרחב הקומבינות. חיי היומיום שלך מושפעים ישירות מניהול העיר: עירייה מושחתת מובילה ישירות לקומבינות נדל"ן של מאכערים, וחלוקת תקציבים מגזריים. עירייה מתפקדת יכולה להבטיח השקעה בחינוך, צל ברחובות, תרבות נגישה. החלטנו שהגיע הזמן להביא את העיתונות העצמאית אל הסיקור המקומי.  כשהמימון מגיע ב-100% מהציבור, העיתונות נקיה מפרסומות, שיקולי רייטינג ואינטרסים. בנוסף, במיזם המקומי כמו ב"שקוף" בכלל, סכום התמיכה המקסימלי לאדם מוגבל, כך שאף אחד לא יכול "לקנות" אותנו.  